**צו הגנת הצרכן (סימון טובין)(סימון טובין במחיריהם הממוצע במדינות מחוץ לישראל)(הוראת שעה), התשע"ז - 2017**

בתוקף סמכותי לפי סעיפים 17(ב) ו - 37 לחוק הגנת הצרכן, התשמ"א – 1981 [[1]](#footnote-1) (להלן – החוק), בהתייעצות עם הממונה על הגנת הצרכן והסחר הוגן לפי סעיף 37(א1) לחוק, אני מצווה לאמור:

|  |  |  |  |
| --- | --- | --- | --- |
| הגדרות | 1. | בצו זה –  "הוועדה" – הוועדה שמונתה לפי סעיף 2(א);  "מחוץ לישראל" – למעט האזור כהגדרתו בחוק מס ערך מוסף, התשל"ו – 1976 [[2]](#footnote-2);  "המשרד" - משרד הכלכלה והתעשיה;  טובין – הטובין המנויים בתוספת ;  "עוסק" – קמעונאי גדול כהגדרתו בסעיף 2 או 29, לפי העניין, לחוק קידום התחרות בענף המזון, התשע"ד - 2014 [[3]](#footnote-3);  "הרשות" – הרשות להגנת הצרכן ולסחר הוגן. | |
| הוועדה והדין וחשבון | 2. | (א) | השר ימנה ועדה לבדיקת פערי מחירים שחבריה הם כמפורט להלן ובלבד ששניים לפחות מתוכם הם בעלי השכלה בכלכלה או במינהל עסקים:   1. המנהל הכללי של המשרד; 2. שני עובדי המשרד; 3. הממונה; 4. עובד הרשות |
|  |  | (ב) | הוועדה תערוך רשימה של טובין הנמכרים בישראל ובמדינות מסוימות מחוץ לישראל ואת ומחיריהם הממוצע במדינות אלה שנתקיימו בהם כל אלה:   1. הם בעלי נתח יבוא משמעותי, בנסיבות העניין, בקטגורית הטובין שאליה הם משתייכים; 2. קיימת לגביהם ריכוזיות גבוהה בשוק בישראל. |
|  |  | (ג) | בנוסף לאמור בסעיף קטן (ב) רשאית הוועדה לשקול את השיקולים האלה:   1. נתח הטובין בסל הצריכה, לרבות התפלגות הצריכה לפי סוגי אוכלוסיות; 2. מחירי הטובין והתנודתיות שלהם לאורך זמן; 3. פער מחירים ממוצע בין מחיר הטובין בישראל ומחיר הטובין במדינות מחוץ לישראל; 4. מאפיינים שעשויים להשליך על פערי המחיר בין מחיר הטובין בישראל למחיר הטובין במדינות מחוץ לישראל ובכלל זה תעסוקה, כשרות, מסים, עלויות רגולציה, תחרות ומדיניות יבוא. |
|  |  | (ד) | מבלי לגרוע מהאמור בסעיפים קטנים (ב) ו – (ג), הוועדה רשאית, אם מצאה שהדבר נחוץ, להתייעץ עם הממונה על הגבלים עסקיים, שמונה לפי חוק ההגבלים העסקיים, התשמ"ח – 1988 [[4]](#footnote-4) ,בנוגע להתקיימות המאפיין האמור בסעיף קטן (ב)(2) ; בנוסף, רשאית הוועדה להתייעץ בנוגע להתקיימות השיקולים כאמור עם כל גורם שתמצא לנכון. |
| המלצת הוועדה והחלטת השר | 3. | (א) | הוועדה תמליץ לשר, מתוך הרשימה שערכה לפי סעיף 2 על טובין שמתקיים לגביהם פער מחירים לא הוגן לצרכן בישראל, לפי אמות מידה שגיבשה הרשות לעניין זה ושפורסמו באתר האינטרנט של הרשות; ההמלצה תכלול את מחיריהם הממוצע של הטובין במדינות מחוץ לישראל, בשקלים חדשים. |
|  |  | (ב) | השר יקבע בתוספת, על סמך המלצת הוועדה או מיוזמתו, טובין שעליהם יחול צו זה (להלן – רשימת הטובין) בציון מחיריהם הממוצע במדינות מחוץ לישראל בשקלים חדשים; המחיר בשקלים חדשים יהיה לפי שער יציג שפורסם בשבוע שקדם לחתימת השר על עדכון התוספת לפי סעיף 4 |
| עדכון ופרסום רשימת הטובין | 4. | (א) | אחת לרבעון יעדכן השר את רשימת הטובין שבתוספת אם קיים צורך בכך; תחילת העדכון תהיה לפי האמור בסעיף קטן (ב) |
|  |  | (ב) | בנוסף לעדכון ברשומות תפורסם באתר האינטרנט של הרשות הודעה על רשימת הטובין המעודכנת (להלן – הודעה באתר) ביום העסקים הראשון של הרבעון; לא פורסם העדכון ברשומות ביום העסקים הראשון של הרבעון, יצוין בהודעה באתר, כי העדכון טרם פורסם ברשומות וכי הוא צפוי להתפרסם; בכל אחד מן המקרים האמורים, תחילתו של העדכון ברשומות תהיה חמישה ימים מיום פרסומו ברשומות. |
| חובת סימון של מחירי טובין מחוץ לישראל | 5. | (א) | עוסק המוכר טובין המנויים בתוספת יסמן את מחיריהם הממוצע במדינות מחוץ לישראל, באמצעות שלט שיוצמד למדף שעליו מוצעים הטובין למכירה ומתקיימים בו כל אלה:   1. כותרת השלט תהיה "מחיר ממוצע של \_\_\_\_\_ בשקלים חדשים במדינות שנבדקו מחוץ לישראל", תוך ציון מפורש של שם הטובין והברקוד שלו בישראל; 2. האותיות והספרות על גבי השלט יהיו ברורות וקריאות ובצבע שונה מצבע הרקע שעליו הן מופיעות, באופן שהצרכן יוכל להבין את האמור בו. |
|  |  |  |
|  |  | (ב) | מבלי לגרוע מסעיף קטן (א), עוסק המציע למכירה את הטובין בשיווק מרחוק, כהגדרתו בסעיף 14ג(ו) לחוק, יסמן בסמוך להצגת הטובין, באופן בולט לעין ובאותיות וספרות ברורות וקריאות, את מחיריהם הממוצע במדינות שנבדקו מחוץ לישראל; סימון זה יהיה מובחן ממחיר הטובין בישראל, כפי שמציגו העוסק. |
|  |  | (ג) | עודכנה רשימת הטובין שבתוספת, יעדכן העוסק את השלט לא יאוחר מחמישה ימי עסקים מיום פרסום עדכון התוספת ברשומות. |
| תחילה | 6. | תחילתו של סעיף 5 חמישה ימי עסקים מיום פרסום רשימת הטובין הראשונה בתוספת לצו. | |
| תוקף | 7 | תוקפו של צו זה לשלוש שנים. | |
| הוראת מעבר | 8. | על אף האמור בסעיף 4 (א), רשימת הטובין הראשונה שלאחר פרסומו של צו זה יכול שתפורסם במהלך הרבעון שבו פורסם הצו. | |
|  | | | |

תוספת

(סעיפים 1, 3(ב), 4, 5(א) ו-(ג) ו-6)

רשימת טובין

\_\_\_\_\_\_\_\_\_\_\_\_, התשע"ז (\_\_\_\_\_\_\_\_ 2017)

(חמ\_3-5491)

אלי כהן

שר הכלכלה והתעשייה

**דברי הסבר**

**רקע כללי** משרד הכלכלה והתעשייה, פועל בשנים האחרונות לטובת הפחתת יוקר המחייה במשק באמצעות מגוון כלים ופעולות. מסקירה כללית שבוצעה במשרד עולה כי רמת המחירים בישראל ביחס לתוצר לנפש (בהינתן סל צריכה מייצג – מתודולוגיה של ה – OECD), גבוהה בכ – 20% לעומת ממוצע מדינות ה – OECD.

על מנת להתמודד עם סוגיה זו ולגבש צעדי מדיניות אופרטיביים, נדרש ליצור תשתית מידע ונתונים אשר יאפשרו זיהוי מגמות ותופעות לטובת מענה ממוקד ויעיל. חלק אינטגרלי מפעילות זו כולל בחינת נתונים ומגמות במשק הישראלי ובהשוואה בינלאומית.

אשר על כן מטרת התקנות היא להציג לצרכן במועד הרכישה את העלויות של טובין הנמכרים במחיר גבוה, יחסית למדינות אחרות במטרה לשקף מחירים אלו בעת שיקולי הרכישה.

**לסעיף 2 המוצע** לצורך בחירת המוצרים עליהם יחולו התקנות יוכן דין וחשבון על ידי ועדה שתוקם לצורך כך ובו נתונים בסיסיים אודות מחיר הטובין. הדין וחשבון יאפשר לזהות טובין, אשר נמכרים גם במדינות אחרות, שלגביהם קיימת ריכוזיות בשוק המקומי ופער מחירים משמעותי בהשוואה למחיר של אותם טובין במדינות ברות השוואה.

הוועדה רשאית להתייעץ עם כל גורם שתמצא לנכון ועם הרשות להגבלים עסקיים בפרט בנוגע לריכוזיות המוצר בישראל.

הדין וחשבון יפורסם באתר האינטרנט של המשרד ויעודכן אחת לרבעון, לרבות המחירים במדינות מחוץ לישראל.

**לסעיף 3 המוצע** הוועדה תגיש את הדין וחשבון לשר עם המלצה לגבי הטובין עליהם יש להחיל את הוראות התקנות, כיוון שמתקיים לגביה פער מחירים לא הוגן לצרכן בישראל. בחינת שאלת ההוגנות תהיה בהתאם לאמות מידה שתקבע הרשות. לאחר מכן השר יחליט, על סמך החלטת הוועדה, על רשימת טובין שנמצאו בהם פערי מחירים לא הוגנים, לרבות מחיריהם הממוצע במדינות מחוץ לישראל.

רשימת הטובים תפורסם באתר הרשות והיא תתעדכן אחת לרבעון ככל שיחול שינוי בהחלטת השר.

**לסעיף 4 המוצע** מוצע לקבוע כי הדין וחשבון ורשימת הטובין יפורסמו לראשונה ביום העבודה הראשון בחודש העוקב לאחר תחילת תוקף התקנות. כמו כן, העדכונים הרבעוניים יפורסמו ביום העבודה הראשון ברבעון העוקב.

**לסעיף 5 המוצע** כדי שמחירי אותם מוצרים במדינות מחוץ לישראל יובאו לידיעת הצרכן, מוצע לחייב את העוסק בגילוי נאות. עוסק לעניין זה הוא קמעונאי גדול כבגדרתו בחוק קידום התחרות בענף המזון, התשע"ד – 2014.

אשר על כן, עוסק המוכר את המוצרים שברשימת הטובין יגלה את המחירים של המוצר במדינות מחוץ לישראל, בשלט שיוצמד למדף, עליו מונח המוצר. על גבי השלט יכתוב העוסק את מחיריהם הממוצע מחוץ לישראל, כפי שמצוין ברשימת הטובין עליהם החליט השר. השלט יהיה ברור, תהיה לו כותרת ברורה והוא יציין במפורש את שם המוצר והברקוד שלו לגביו מתקיים הגילוי בדבר מחירו במדינות מחוץ לישראל.

זאת ועוד, מוצע לקבוע כי באתר מכר מקוון יחויב העוסק לציין בסמוך לאותו מוצר את מחיריהם במדינות מחוץ לישראל. יחד עם זאת גילוי זה יהיה מובחן ממחירו של המוצר בישראל וזאת כדי למנוע בלבול בקרב הצרכנים בדבר המחיר האמיתי של המוצר.

1. ס"ח התשמ"א, עמ' 248. [↑](#footnote-ref-1)
2. ס"ח התשל"ו, עמ' 52. [↑](#footnote-ref-2)
3. 3. ס"ח התשע"ד, 438. [↑](#footnote-ref-3)
4. ס"ח התשמ"ח, עמ' 128 [↑](#footnote-ref-4)